Stabili ES kiaulienos gamyba, tačiau kainų augimas išlieka ribotas
2026 m. Europos Sąjungos kiaulienos gamyba turėtų išlikti gana stabili, tačiau rinkoje jaučiama didėjanti įtampa. Remiantis Europos Komisijos prognozėmis, bendras kiaulienos gamybos kiekis sieks apie 21,8 mln. tonų – vos 1 proc. mažiau nei praėjusiais metais. ES kiaulienos gamyba 26 proc. viršija vidaus poreikius, todėl ES turėtų ir toliau išlaikyti kiaulienos eksportuotojos poziciją. Tarp pagrindinių Europos kiaulienos tiekėjų ir toliau pirmauja Ispanija, tačiau 2026 m. prognozuojamas jos eksporto mažėjimas. Tam didelę įtaką turėjo afrikinio kiaulių maro protrūkis, užfiksuotas šalyje 2025 m. lapkričio pabaigoje. Dėl to nemažai kiaulieną importuojančių valstybių įvedė prekybos ribojimus ispaniškai kiaulienai. Nors dalis apribojimų vėliau buvo sušvelninti sudarius regioninius susitarimus, prekybos srautai jau spėjo pasikeisti. Sumažėjus eksportui didesnė ispaniškos kiaulienos dalis lieka ES vidaus rinkoje. Tai didina pasiūlą ir stabdo kainų augimą, todėl jos kol kas nepasiekia 2025 m. lygio.

Prognozuojama, kad 2026 m. kiaulienos vartojimas ES taip pat mažės – apie 1 proc. Vidutinis vienam gyventojui tenkantis kiaulienos suvartojimas turėtų sumažėti iki 32,6 kg per metus. Ilgalaikės tendencijos rodo nuosaikų vartojimo mažėjimą: skaičiuojama, kad 2006–2026 m. kiaulienos suvartojimas vienam gyventojui sumažės maždaug 2 kg arba 6 proc.

Šaltinis - AMI
